Eigil Andersen (SF), 2012-11-27:
Der er ingen tvivl om, at mange af de tusinder af arbejdsløse, som med de nuværende regler står til at miste dagpengeretten fra nytår og fremefter, vil stå med et kæmpeproblem.
De fleste af dem har en ægtefælle med en indtægt af ganske jævn og almindelig karakter, det kan f.eks. være 25.000 kr. om måneden, og det vil betyde, at så er der ingen kontanthjælp – 0,00 kr. –
Det er det, som Venstre kalder, at man kan få forsørgelse.
Ja, så skal ægtefællen forsørge en.
Så siger jeg bare til fru Ulla Tørnæs og andre: Jamen altså, hvis man i en familie er vant til at have to indtægter, hvordan vil det så gå, når man kun har en?
De fleste mennesker har jo en boligudgift, de har en biludgift, de har mange andre udgifter, de har børn, og udgifter og indtægter plejer jo at hænge nogenlunde sammen, og så kan man selvfølgelig ikke bare miste en indtægt, uden at man er berørt af det.
Så det vil jo betyde, at mange må gå fra hus og hjem.
Så enkelt er det.
Det projekt om akutjob, som regeringen har sat i gang, vil hjælpe utrolig mange arbejdsløse, og det bedste, der kan ske for en arbejdsløs, er naturligvis, at man får et job.
Det er lige så klart, at der nok vil være nogle tilbage, som desværre ikke får et akutjob, og hvad så med dem?
Så hedder tilbuddet her efter nytår uddannelse, og jeg vil gerne sige, at der er lagt op til meget brede uddannelsesmuligheder.
Jeg vil gerne læse de muligheder op, der er.
Det kan være ordblindeundervisning og forberedende voksenundervisning, almen voksenuddannelse, herunder dansk som andetsprog, hf-enkeltfag, erhvervsuddannelser, herunder grundforløb, gymnasiale uddannelser, gymnasiale suppleringskurser, arbejdsmarkedsuddannelser, AMU-kurser, som jo er meget brugt og meget nyttige.
Der er nogle kombinerede forløb, der er enkeltfag på erhvervsuddannelser, der tages som en del af en grundlæggende voksenuddannelse, og der er videregående voksen- og efteruddannelse, der er udbudt af offentlige institutioner, og dansk som andetsprog vil man også kunne tage i den her sammenhæng.
Det er utrolig mange og gode muligheder, og så siger regeringen sammen med Enhedslisten, at hvis man viser den konstruktivitet, at man gerne vil videreuddanne sig, med henblik på at man kan have større muligheder for at få et job, som jo er endemålet for det hele, så kan man i den periode på ½ år få et beløb, som svarer til kontanthjælpssatserne, men som det er nævnt, uden at der er tale om, at ægtefællens indtægt spiller en rolle – den ser man væk fra – og uden at det spiller en rolle, om man har ejerbolig med friværdi.
Det er altså ikke dagpenge, man får.
Det er et noget lavere beløb, men der er stor forskel på, at man får 0,00 kr. i det eksempel, som jeg startede med at skitsere, eller man så kan få f.eks. 10.400 kr., som er en af kontanthjælpssatserne, og uden ægtefælleafhængighed.
Det er der meget stor forskel på.
Derfor vil det være en stor hjælp for mange mennesker, og det er jo egentlig det, det handler om.
Det handler om noget meget, meget simpelt.
Vi har nogle medborgere, som står i en uhyre vanskelig situation, og vil vi så gøre noget for at hjælpe dem?
Der vil jeg gerne sige også til Venstres ordfører, at på den måde er jeg helt enig i det, som Dansk Folkepartis ordfører, hr. Bent Bøgsted, sagde, nemlig at det jo er misvisende så at komme med et eksempel, hvor en arbejdsløs ud af de her mange tusinde er gift med en direktør.
Det betyder jo, at man kommer med et eksempel, som omfatter så få, hvorimod det store flertal har man ikke omtalt.
For selvfølgelig vil de fleste arbejdsløse godt kunne blive forsørget af en ægtefælle, som er direktør, det tror jeg også, men her taler vi altså om, at det er ganske almindelige mennesker, hvor kassedamen er gift med en tømrer og HK'eren lever sammen med en socialpædagog og har ganske almindelige og jævne indtægter.
Derfor er det jo helt misvisende at komme med det eksempel med direktøren.
Men for at runde det af kan jeg sige, at SF stemmer med stor glæde for det her lovforslag, og overskriften over det hele er, at vi gerne vil hjælpe medmennesker, der er på den.